12. Eienskappe en Karakter van die Antichris
Die teenstelling tussen Christus en die Antichris vorm die grondslag van 'n groot geestelike stryd wat in die huidige kerkbedeling ervaar word. In die komende verdrukking gaan hierdie stryd ook dramatiese fisiese manifestasies aanneem. Die Antichris gaan as 'n persoon geopenbaar word wat die hoof van 'n antichristelike nuwe wêreldorde sal wees. Tydens die ware Christus se wederkoms sal die Antichris verdoem en sy wêreldorde vernietig word. In die plek daarvan sal Christus se wêreldregering gevestig word.
Omdat dit een van die strategieë van die Antichris is om in Christus se plek as die Messias van die hele wêreld aanvaar te word, gaan hy homself op 'n baie misleidende wyse as 'n vredevors openbaar en daardeur te kenne gee dat hy die beloofde Messias is waarvoor almal gewag het. Hy sal die messiaanse titels van alle gelowe op homself toepas ten einde die beeld van universele messias te skep. Dit is nodig dat mens ten alle tye 'n duidelike onderskeid tussen Christus en die Antichris kan tref. Mense wat dit nie kan doen nie, loop 'n besliste gevaar om die valse christus as die ware Christus te aanvaar en te aanbid. Die volgende is 'n lys van teenstellings tussen Jesus Christus en die Antichris:
In Openbaring is daar verskeie aanduidings van die bose en godslasterlike karakter van die Antichris. Om die volle prentjie hiervan te verkry, moet dit wat in Openbaring staan, saam met ander uitsprake in die Bybel in oënskou geneem word. Paulus noem 'n aantal sleutelaspekte van die Antichris se korrupte en immorele karakter:
"Laat niemand julle op enige manier mislei nie, want eers moet die afval kom en die mens van sonde geopenbaar word, die seun van die verderf, die teëstander wat hom verhef bo al wat God genoem word... Want die verborgenheid van die ongeregtigheid is al aan die werk, net totdat hy wat nou teëhou uit die weg geruim is; en dan sal die ongeregtige geopenbaar word... hy wie se koms is volgens die werking van Satan met allerhande kragtige dade en tekens en wonders van die leuen en met allerhande verleiding van ongeregtigheid in die wat verlore gaan" (2 Thess. 2:3-4, 8-10; klem bygevoeg).
Uit hierdie en ander gedeeltes is 'n aantal sake baie duidelik:
· Eers tree daar 'n tyd van grootskaalse afvalligheid op aarde in, waarin 'n gunstige klimaat vir die openbaring van die mens van sonde geskep word. Mense sal boos en vol van hulleself word, en meer liefhebbers van genot wees as liefhebbers van God (2 Tim. 3:1-5). Die Bybel, die Christelike geloof en Christelike onderwys, asook God se wette en morele waardes, sal wêreldwyd verwerp word. Paulus bevestig in 1 Timotheus 4:1 die feit dat verleidende geeste en leringe van duiwels vir hierdie afvalligheid verantwoordelik sal wees.
· Hierna word die teëhouer (die ware kerk van Christus) uit die weg geruim, en totale geestelike duisternis tree onmiddellik in.
· Dan word die ongeregtige (die Antichris) geopenbaar. Die woord ongeregtige beteken die anargis of die een wat sonder enige wette is.
· Hy sal met lis en deur politieke bedrog 'n leierskapsposisie verkry, en daarvandaan d.m.v. slim diplomasie vinnige opgang na sy mikpunt van wêreldleierskap maak (vgl. Dan. 9:27).
· "Hy sal probeer om tye en wet te verander" (Dan. 7:25). Hy sal alle tradisies en wette verbreek en verander. Moontlik sal hy huwelike afskaf en selfs die dae van die week verander.
· Hy sal God se orde van selfbeskikkende nasies afskaf deur die grense tussen hulle te verwyder en 'n Babiloniese samelewing van wêreldburgers te skep (Jes. 10:13; Op. 13:3).
· Hy is die mens van sonde. Dit beteken iemand wat alle wette oortree – in die eerste plek God se wette en verordeninge, maar ook alle mensgemaakte wette.
· Hy is ook die seun van die verderf. Hierdeur word sy verderflike en besoedelde karakter beskryf wat deur sadisme, leuens, skelmstreke en rebellie gekenmerk sal word.
· Die teëstander. Hy staan God teë en wil in sy plek aanbid word; daarom kom hy ook as die Antichris om in Christus se plek as Messias aanvaar te word.
· Hy is 'n selfverklaarde God. Nadat hy 3½ jaar lank as valse wêreldmessias vereer is, sal hy tot die uiterste daad van rebellie teenoor God oorgaan deur homself tot God te verklaar.
· Hoogmoed en selfverheffing sal die aanleidende gesindheid tot sy selfvergoddeliking wees.
· Hy sal 'n lasteraar van die ware God en van die heiliges wees (Op. 13:5-6; Dan. 7:25). Hoewel hy vir 3½ jaar met sy subtiele bedrog deur die Jode as Messias aanvaar sal word, sal hy in sy hart die grootse Jodehater van alle tye wees. Jodehaat sal in die laaste 3½ jaar wêreldwyd aangeblaas word.
· Hy sal by uitstek 'n beoefenaar van sataniese magte wees. Hy sal kragtige tekens en wonders deur middel van sy okkultiese magte doen, en daardeur mense mislei. Hoewel hy in werklikheid 'n duiwelse towenaar sal wees, sal hy die reputasie verwerf as die mees gesalfde beoefenaar van goddelike magte op aarde.
· As 'n professionele misleier wat deur Satan [die engel van die lig] vir hierdie taak toegerus is, sal hy met geluk bedrog pleeg. "Dié wat goddeloos handel teen die verbond sal hy met vleiery afvallig maak" (Dan. 11:32).
· Hy sal omkoopgeskenke aan sy vriende en gunsgenote gee om hulle lojaliteit te verseker. Hulle wat hom aanvaar en met sy duistere komplotte saamwerk, sal hoë poste en grond kry: "Diegene wat hy erken, sal hy baie eer en hulle oor baie laat heers en grond as beloning uitdeel" (Dan. 11:39).
· Ten diepste sal hy 'n geweldenaar en 'n mensemoordenaar wees, wat by tye totaal deur woedebuie oorheers sal word as daar enige opposisie teen sy wêreldregering ontstaan: "Gerugte uit die ooste en uit die noorde sal hom verskrik; daarom sal hy met groot woede uittrek om baie mense te verdelg en met die banvloek te tref" (Dan. 11:44).
· Hy sal 'n psigopaat met 'n gesplete persoonlikheid wees – inderdaad 'n man met baie gesigte, soos wat hy ook 'n dier met baie koppe is. Soms sal hy as verleier en misleier so vriendelik en sjarmant wees dat niemand enigiets slegs in hom sal kan sien nie. Dan weer sal die donker kant van sy karakter die oorhand kry en hom ongelooflike wreedhede laat pleeg. In die eerste helfte van die verdrukking sal die onskuldige [engel van die lig] gedeelte van sy persoonlikheid dominant wees, en in die tweede helfte die donker, woeste deel daarvan. As gevolg van sy normloosheid sal hy totaal onvoorspelbaar wees.
Voortvloeiend uit die Antichris se karaktertrek as 'n geweldenaar en die mens van sonde, sal 'n geweldskultuur en 'n hoogs permissiewe sondekultuur oor die hele wêreld uitbrei:
"Maar weet dit, dat daar in die laaste dae swaar tye sal kom. Want die mense sal liefhebbers van hulleself wees, geldgieriges, grootpraters, trotsaards, lasteraars, ongehoorsaam aan hulle ouers, ondankbaar, onheilig, sonder natuurlike liefde, onversoenlik, kwaadsprekers, bandeloos, wreed, sonder liefde vir die goeie, verraaiers, roekeloos, verwaand, meer liefhebbers van genot as liefhebbers van God" (2 Tim. 3:1-4).
Dit is 'n geslag mense met hierdie karaktertrekke wat niks van die Here en sy geregtigheid wil weet nie, wat die Antichris met ope arms sal aanvaar wanneer hy ná die wegraping geopenbaar sal word en homself as hulle leier aanbied.